 Marka waa magaalo aad u yar dhererkeeda waxaan ku qiyaasayaa 8 Km, ballaceedana hal Mayl, waxaa ku heeraarsan magaalada bad iyo buur carro gudduud ah, waxaa la ii sheegay in magaaladu ay ka kooban tahay saddex xaafadood oo la kala yiraahdo, wadajir, Horseed iyo Howlwadaag laakiin waxaa jira magacyo kale oo aan u qaatay inay yihiin laamo hoos yimaadda saddexdan xaafadood, sida Ruusiya, Buulo Jaan, Shiikh Abaroone, Saraha iyo Awbaalle, guryaha waxay isugu jiraan carshaan iyo saro ka samaysan dhagxaan saqafkooda korena laga dhigay alwaax ama jilay, maadaama laama yeeriga ama jiingadu aysan u dul qaadan karin badda oo ay daxalaysanayso markiiba, cimilada magaaladu waa sida Muqdisho oo kale dhinaca loo yaqaan saraha markaad dhex gasho waxaad soo xasuusanaysaa xaafadda Xamar weyne ee magaalada Muqdisho, luuqyada waa isaga mid, dhinaca wasakhda waa isaga mid, marka aad dhex marayso waa inaad iska fiirisaa kor iyo hoos si aad uga taxadarto biyo wasakh ah oo soo daadanaya dhinaca hoosena waxaad iska waardiyaynaysaa lafo malaay oo la soo daadiyay iyo weliba wasakh kale. 